| *Kanojo to Kanojo no Neko* |
| --- |
|  |
| Žanras | Drama |
| TV anime : Kanojo to Kanojo no Neko |
| Režisierius | Makoto Shinkai |
| Studija | CoMix Wave Films |
| Kanalas | *nėra* |
| Rodymo laikotarpis | 1999 – 1999 |
| Serijų sk. | 1
 |
| Manga: *Kanojo to Kanojo no Neko* |
| Autorius | Tsubasa Yamaguchi |
| Leidėjas | Kodansha |
| Serializuota  |  *Monthly Afternoon*  |
| Leidimo metai | 2016-02-25 – 2016-05-25 |
| Tomų sk. | 1
 |
| TV anime : Kanojo to Kanojo no Neko: Everything Flows |
| Režisierius | Kazuya Sakamoto |
| Studija | Liden Films |
| Kanalas | Japonija Tokyo MX |
| Rodymo laikotarpis | 2016-03-04 – 2016-03-25 |
| Serijų sk. | 4
 |

**Ji ir jos katinas** (jap. 彼女と彼女の猫 = *Kanojo to Kanojo no Neko*) – 1999 m. japonų *originali video animacija*, kurią sukūrė ir režisavo Makoto Shinkai. Tai pirmasis Shinkai animacinis darbas – penkių minučių istorija apie katino ir jo šeimininkės santykius, pasakojama iš katino perspektyvos. Shinkai trumpametražį filmą kūrė norėdamas padėti partnerei įveikti sudėtingą situaciją, o jo gyvenimas mažame bute nulėmė filmo scenarijų. Filme panaudotos jo paties ranka pieštos iliustracijos, o 3D scenos daugiausia sukurtos naudojant „Adobe After Effects".

Baigęs darbą, M. Shinkai pats platino filmą CD-R formatu ir paštu, o animė suvažiavimuose pardavė 5 000 kopijų. Jis buvo gerai įvertintas, laimėjo 2000 m. „DoGA CG" animacijos konkursą ir sudomino „CoMix Wave Films". Bendrovė perleido filmą CD-ROM formatu ir pasamdė Shinkai. Po daugelio metų, 2016 m. jis buvo adaptuotas į animė televizijos serialą ir mangą.

Kūrimo procesas
---------------

Makoto Shinkai, filmo kūrėjas ir režisierius.
Ši idėja jam kilo 1997 m. tačiau ją pradėjo įgyvendinti 1998 m. kai dirbo grafikos dizaineriu vaizdo žaidimų bendrovėje „Nihon Falcom". Kadangi dirbdamas jis eksperimentavo su kompiuterine animacija, norėjo sumažinti sudėtingas procedūras, todėl pasirinko juodai baltą filmą, nes spalvotam filmui būtų reikėję tris kartus daugiau vietos kompiuteryje, be to, procesas būtų buvęs tris kartus lėtesnis. Jis dirbo prie vaidmenų žaidimo, kurio žanras pasižymi „labai turtinga ir detalia" aplinka, ir tai turėjo įtakos filmo fono detalėms. Jis taip pat fotografavo miestovaizdžius ir gatves ir naudojo juos kaip pagrindą savo ranka pieštoms animacijoms.

Shinkai apibūdino jį kaip „asmeninį filmą", nes jis buvo sukurtas siekiant paskatinti merginą, kurią jis buvo įsimylėjęs, įveikti tam tikras jos problemas. Katinas buvo pagrindinis veikėjas, nes jis nuo vaikystės augino kates ir Tokijuje priglaudė keletą benamių kačių. Pagrindinį scenarijų įkvėpė ir jo paties gyvenimas mažame bute, apsuptame elektros linijų. Nors tai „bjaurūs dalykai", jis „norėjo, kad jie atrodytų detalūs ir gražūs, kad išreikštų, jog galima gyventi tokioje situacijoje". Jis siekė perteikti „neaiškios gyvenimo vienatvės", „nedidelio skausmo" ir „kuklios šilumos" jausmus, o kadangi manė, kad tai sunku padaryti žodžiais, tai darė vaizdais ir garsais. Makoto Shinkai patvirtino: „Aš tiesiog leidau animacijai kalbėti pačiai už save. Džiaugiuosi jos paprastumu."

Nors didžiąją dalį darbo atliko Shinkai, kuris taip pat įgarsino katiną, prie filmo dirbo trys bendradarbiai: Mika Shinohara, kuri įgarsino merginą ir sukūrė keletą iliustracijų, Tenmon, kuris sukūrė muziką, ir „Rabsaris", kuris buvo įvertintas už „bendradarbiavimą".

Išleidimas
----------

Po to, kai 1999 m. jis buvo baigtas, Shinkai pats pasigamino „Ji ir jos katinas" kopijas kompaktiniuose diskuose ir pardavė apie 5000 kopijų „Comiket" mugėje ir paštu per savo interneto svetainę. Filmas sulaukė kritikų pripažinimo ir 2000 m. laimėjo pagrindinį „DoGA CG" animacijos konkurso prizą. 2017 m. „Anime News Network" žurnalistė Anne Lauenroth retrospektyvoje šį filmą pripažino devintuoju geriausiu Shinkai kūriniu (iš 11) ir gyrė jo apšvietimą, kuris scenografijai suteikia „kuklaus grožio", ir „kruopščiai išdėstytas detales", perteikiančias tik iš dalies pristatomo pasaulio visumą.

„Ji ir jos katinas" išpopuliarino Shinkai ir paskatino jį pradėti dirbti prodiuserinėje kompanijoje „CoMix Wave Films", kuriai jis kūrė kitus savo filmus. Iš pradžių jis iš įmonės gavo „labai ilgą elektroninį laišką", kuriame buvo išdėstyta, kodėl jie taip gerai įvertino jo darbą, o vėliau jis buvo įdarbintas. „CoMix Wave Films" versijoje buvo įtrauktas garso takelis ir trys skirtingos filmo versijos: pilna penkių minučių versija, trijų minučių versija ir pusantros minutės trukmės versija. Po to, kai filmas nebebuvo leidžiamas, jis taip pat buvo įtrauktas į DVD formatu išleistą filmą „Tolimos žvaigždės balsai" kaip papildomu filmu.

Adaptacijos
-----------

Pirmą kartą apie animė televizijos ekranizaciją, subtitruotą „Everything Flows" (liet. *Viskas teka*), buvo paskelbta 2016 m. sausio mėn. „Kadokawa Shoten" žurnalo „Newtype" vasario mėn. numeryje. Šią animė versiją sukūrė „Liden Films Kyoto Studio", o režisavo Kazuya Sakamoto. Ji buvo rodoma 2016 m. kovo 4–25 d. kaip „Tokyo MX" programinio bloko „Ultra Super Anime Time" dalis. Nuo kovo 4 d. „Crunchyroll" padarė ją prieinamą per transliaciją internetu visame pasaulyje, išskyrus Aziją. 2016 m. gegužės 18 d. Japonijoje animė buvo išleistas „Blu-ray" ir DVD formatu, taip pat buvo išleistas „pilnas leidimas" su papildoma medžiaga, įskaitant 90 sekundžių trukmės įžangą. Šis leidimas buvo rodomas kino teatruose gegužės 21–27 d. DVD ir „Blu-ray" kopijų parduota atitinkamai 230 ir 1 521.

Apie naują manga adaptaciją buvo paskelbta „Kodansha" žurnalo „Monthly Afternoon" 2016 m. kovo mėn. numeryje. Ji pradėta leisti 2016 m. balandžio mėn. numeryje, o baigta 2016 m. gegužės mėn. 2016 m. rugpjūčio 23 d. leidykla „Kodansha" išleido vieną rinktinį tomą.

Išnašos
-------

1. 1 2 3  Alverson, Brigid (2011-10-31). „Makoto Shinkai: Making Anime for One Person at a Time". MTV Geek. Nuoroda tikrinta 2012-02-16.
2. 1 2 3  彼女と彼女の猫 (japonų). Makoto Shinkai official website. Suarchyvuota iš originalo 2017-10-23. Nuoroda tikrinta 2017-04-22.
3. 1 2  Fitch, Alex; Miyata, Hanako; Williams, Tim; Johnson, Justin (2008-06-01). „Interview with Makoto Shinkai". *Electric Sheep*. Suarchyvuota iš originalo 2017-10-11. Nuoroda tikrinta 2017-04-22.
4. ↑  Bendazzi 2015, p. 237
5. ↑  Alverson, Brigid (2011-10-24). „Anime Director Makoto Shinkai Finds the Beauty in Everyday Life". MTV Geek. Nuoroda tikrinta 2017-04-22.
6. ↑  Dong, Bamboo (2013-07-08). „Makoto Shinkai Q&A - Anime Expo 2013". *Anime News Network*. Nuoroda tikrinta 2017-04-22.
7. ↑  Manry, Gia (2011-08-16). „Interview: Makoto Shinkai". *Anime News Network*. Nuoroda tikrinta 2022-01-24.
8. ↑  Spaziani, Scott (2010-10-19). „Interview: Makoto Shinkai". *Otaku in Review*. Suarchyvuota iš originalo 2017-05-16. Nuoroda tikrinta 2017-04-22.
9. ↑  „Makoto Shinkai – The Place Promised in Our Early Days Director". *ActiveAnime*. 2005-09-27. Suarchyvuotas originalas 2017-06-19. Nuoroda tikrinta 2017-04-23.
10. ↑  Odell & Le Blanc 2013, p. 40
11. ↑  Berra 2012, p. 130.
12. ↑  Lauenroth, Anne (2017-12-13). „The Best (and Worst) Works of Makoto Shinkai". *Anime News Network*. Nuoroda tikrinta 2017-12-23.
13. 1 2  „「彼女と彼女の猫」Movies and Soundtracks" (japonų). Makoto Shinkai official website. Suarchyvuotas originalas 2018-03-15. Nuoroda tikrinta 2017-04-23. `{{cite web}}`: Nežinomas parametras `|dead-url=` ignoruotas (`|url-status=` suggested) (pagalba)
14. ↑  Pineda, Rafael Antonio (2015-01-06). „Makoto Shinkai's She and Her Cat Short Gets TV Anime in March". *Anime News Network*. Nuoroda tikrinta 2016-01-06.
15. ↑  Nelkin, Sarah (2016-02-28). „Makoto Shinkai's She & Her Cat TV Anime Previewed in Promo Video". *Anime News Network*. Nuoroda tikrinta 2016-02-28.
16. ↑  彼女と彼女の猫 -Everything Flows-. *Media Arts Database* (japonų). Agency for Cultural Affairs. Suarchyvuotas originalas 2018-12-29. Nuoroda tikrinta 2017-04-22. `{{cite web}}`: Nežinomas parametras `|dead-url=` ignoruotas (`|url-status=` suggested) (pagalba)
17. ↑  Luster, Joseph (2016-03-03). „Crunchyroll to Simulcast "She and Her Cat -Everything Flows-" Anime". *Crunchyroll*. Suarchyvuotas originalas 2020-11-09. Nuoroda tikrinta 2017-04-22. `{{cite web}}`: Nežinomas parametras `|dead-url=` ignoruotas (`|url-status=` suggested) (pagalba)
18. ↑  Chapman, Paul (2016-04-30). „"She and Her Cat -Everything Flows-" Gets Limited Theatrical Release". *Crunchyroll*. Suarchyvuotas originalas 2019-04-11. Nuoroda tikrinta 2017-04-22. `{{cite web}}`: Nežinomas parametras `|dead-url=` ignoruotas (`|url-status=` suggested) (pagalba)
19. ↑  Loo, Egan (2016-05-24). „Japan's Animation DVD Ranking, May 16–22". *Anime News Network*. Nuoroda tikrinta 2017-04-22.
20. ↑  Loo, Egan (2016-05-24). „Japan's Animation Blu-ray Disc Ranking, May 16–22". *Anime News Network*. Nuoroda tikrinta 2017-04-22.
21. ↑  Pineda, Rafael Antonio (2016-04-25). „She and Her Cat Manga Inspired by Makoto Shinkai's Short Ends Next Month". *Anime News Network*. Nuoroda tikrinta 2016-04-25.
22. ↑  Hodgkins, Crystalyn (2017-01-28). „Vertical Comics Licenses She and Her Cat Manga". *Anime News Network*. Nuoroda tikrinta 2017-04-22.

Šaltiniai
---------

* Bendazzi, Giannalberto (2015). *Animation: A World History: Volume III: Contemporary Times*. CRC Press. ISBN 978-1317519881.
* Berra, John (2012). *Directory of World Cinema: Japan 2*. Intellect Books. ISBN 978-1841505510.
* Odell, Colin; Le Blanc, Michelle (2013). *Anime*. Oldcastle Books. ISBN 978-1842435885.